stanford-oval/wikipedia huggingface dataset:
בנג'מין קראונינשילד
קריירה

קראונינשילד עבד בעסק הספנות המשפחתי ושירת בים.
ב-1811 הוא נבחר לבית הנבחרים של מסצ'וסטס כאחד התומכים הבולטים במקרה הראשון של הטיה בקביעת מחוזות בחירה. פיצולו של מחוז אסקס לשני מחוזות בחירה לסנאט המדינה, הוביל ליצירת המושג "גֶ'רימנדרינג", וקראונינשילד, שהפסיד בבחירות לסנאט המדינה שנערכו שנה קודם לכן כשמחוז אסקס היה מחוז בחירה אחד, הציג את מועמדותו במחוז הבחירה החדש שגבולותיו הותוו כך שציבור המצביעים בו ייתן את קולותיו לנציג המפלגה הדמוקרטית-רפובליקנית על פני נציג המפלגה הפדרליסטית. קראונינשילד זכה במושב בסנאט המדינה בפער של שמונה קולות בלבד. בשנה שלאחר מכן הפסיד קראונינשילד את מושבו בסנאט על רקע ביקורת קשה שנמתחה בעיתונות על תופעת הגֶ'רימנדרינג.
מזכיר הצי

בינואר 1815 מונה קראונינשילד לתפקיד מזכיר הצי של ארצות הברית, משרה שאחיו ג'ייקוב כמעט ומונה אליה עשר שנים קודם לכן. הוא ניהל את מעברו של הצי ממצב מלחמה למצב שלום בשנים שלאחר מלחמת 1812. מהלכים אלו כללו את יישום מערכת הניהול של מנהלת הצי ובניית מספר אוניות קו שהיווה את עמוד השדרה של הצי שהשתפר לאין ערוך. הוא גם ניהל את האסטרטגיה ואת המדיניות הימית עבור המלחמה הברברית השנייה.
חבר בית הנבחרים

לאחר סיום תפקידו כמזכיר הצי ב-1818 שב קראונינשילד לעסקיו הפרטיים ופוליטיקה של מסצ'וסטס ובשני התחומים הוא עשה חיל. בנוסף לשתי תקופות כהונה בבית המחוקקים של מסצ'סטס, הוא נבחר לארבע תקופות כהונה בבית הנבחרים של ארצות הברית בין השנים 1823–1831.
משפחתו

ב-1 בינואר 1804 נשא קראונינשילד לאישה את מרי ברודמן, בתם של פרנסיס ומרי ברודמן. יחד הם הביאו לעולם שלושה בנים ושלוש בנות. נכדתו, פרנסס "פאני" קדוולדר קראונינשילד, נישאה לג'ון קווינסי אדמס השני, נכדו של הנשיא ג'ון קווינסי אדמס. הוא גם היה סב-סבו של מי שכיהן גם הוא כמזכיר הצי בשנים 1929–1933, צ'ארלס אדמס. צאצא נוסף שלו היה בן בראדלי, העורך הראשי של העיתון וושינגטון פוסט בין השנים 1968–1991.
בנג'מין קראונינשילד נפטר בבוסטון ב-1851 ונטמן בבית הקברות מאונט אוברן שבקיימברידג', מסצ'וסטס. צי ארצות הברית הנציח אותו בקריאת משחתת שהייתה בשירות בתקופה שבין שתי מלחמות העולם ובתקופת מלחמת העולם השנייה הועברה לסירוגין אל הצי המלכותי הבריטי, אל הצי המלכותי הקנדי ואל הצי הסובייטי.
הערות שוליים

1 2 3  Davis, William Thomas (1894). Professional and Industrial History of Suffolk County, Massachusetts. Boston History Company. p. 594.
↑  Crowninshield, George (1913). The Story of George Crowninshield's Yacht, Cleopatra's Barge: On a Voyage of Pleasure to the Western Islands and the Mediterranean, 1816-1817. Private Print. p. 19.
↑  USS CROWNINSHIELD (DD-134) - NavSource Naval History
| --- | --- |
בקרת זהויות :  LCCN: n90711565  NARA: 10571967  SNAC: w6pg1w57  US Congress: C000946  VIAF: 43470700   WorldCat (עם VIAF): 43470700
רוברט קאטלר

רוברט קאטלר (באנגלית: Robert Cutler;‏ 12 ביוני 1895 – 8 במאי 1974) היה פקיד ממשל אמריקאי ששימש בתפקיד היועץ לביטחון לאומי הראשון והרביעי של ארצות הברית. הוא שימש בתפקיד זה בתקופת ממשלו של הנשיא דווייט אייזנהאואר בשנים 1953–1955 ושוב בשנים 1957–1958.
קורות חייו

רוברט קאטלר נולד בברוקליין, מסצ'וסטס. הוא היה הצעיר מבין חמשת בניהם של ג'ורג' ומרי (לבית וילסון) קאטלר. אחיו היו אליוט קאטלר (פרופסור בבית הספר לרפואה של אוניברסיטת הרווארד ומנתח), ג'וני קאטלר (שהיה קוורטרבק בנבחרת הפוטבול של הרווארד), רוג'ר קאטלר (קצין בצי ארצות הברית ובן זוגה של חברת הסנאט של מסצ'וסטס, לסלי בריידלי קאטלר), וג'ורג' קאטלר הבן.
קאטלר למד בקולג' הארוורד ותכנן להיות מורה לאנגלית וסופר. הוא היה המשורר של כיתתו, כתב את המנון סיום הלימודים שלהם, וסיים את לימודיו בתיכון ב-1916. לאחר סיום לימודיו הוא לימד בהרווארד ובמכללת רדקליף ופרסם שני רומנים: "ככר לואיסבורג" (1917) ו"הציפור המנומרת" (1923). במלחמת העולם הראשונה הוא התנדב לחיל המשלוח של ארצות הברית. הוא שירת בצרפת כקצין בדרגת לוטננט בדיוויזיה ה-76. לאחר המלחמה הוא שירת שמונה חודשים כשליש בכוח המשטרה הצבאית של הארמייה השלישית. ב-1922 הוא סיים את לימודיו בבית הספר הרווארד למשפטים.
ראשית הקריירה

לאחר סיום לימודיו בבית הספר למשפטים החל קאטלר לעבוד במשרד עורכי הדין "הריק, סמית', דונלד ופרלי". הוא גם שימש כגזבר של בריגהאם אנד וימנ'ס הוספיטל, כנשיא של חברת Community Chests and Councils, Inc, כיושב ראש המערכה לגיוס תרומות של בוסטון רבתי ב-1937 והיה המנהל של החברה לייצור טקסטיל Saco-Lowell Shops ושל Old Colony Trust Company.
ב-25 באוקטובר 1940 מונה קאטלר על ידי ראש עיריית בוסטון, מוריס ג' טובין, כחבר מועצת העיר.
מלחמת העולם השנייה

ב-28 ביוני 1942 התפטר קאטלר ממועצת העיר בוסטון והתגייס לצבא ארצות הברית. הנשיא פרנקלין דלאנו רוזוולט מינה אותו כמנתח המידע המקצועי הראשי של "גיס המומחים של הצבא" בדרגת קולונל. לאחר שגיס המומחים פורק, שירת קאטלר כראש חטיבת הרכש. בבחירות לנשיאות של 1944 הוא שימש כקצין המנהל של ועדת הבחירות הצבאית. בדצמבר 1944 הוענקה לו מדליית השירות המצוין. ב-1945 הוא עבד במשימות מיוחדות עבור מזכיר המלחמה הנרי סטימסון ועבור ראש מטה הצבא ג'ורג' מרשל. באוקטובר אותה שנה הוא קודם לדרגת בריגדיר גנרל והוענק לו עיטור לגיון ההצטיינות על "התכנון הרואה את הנולד והקפדני, על הטאקט המושלם שלו, על יכולתו הבלתי רגילה ועל מרצו" במהלך שירותו בצוות המיוחד של מחלקת המלחמה. ב-9 בדצמבר 1945 השתחרר קאטלר מהצבא.
לאחר המלחמה

ב-9 בינואר 1946 החליף קאטלר את צ'נינג ה. קוקס כנשיא Old Colony Trust Company. בהמשך הוא נבחר כנשיא בריגהאם אנד וימנ'ס הוספיטל. בשנים 1947–1949 הוא עמד בראש סקר בתי החולים ומתקני הבריאות והרווחה הגדול ביותר שבוצע בניו אינגלנד.
ב-בחירות לנשיאות של 1952 שימש קאטלר כמזכיר האישי של דווייט אייזנהאואר ברכבת מערכת הבחירות שלו, משרה שבמסגרתה הוא ביצע מספר משימות, כולל כתיבת נאומים וייעוץ. העיתון U.S. News & World Report תיאר את קאטלר כ"כוח עולה כיד ימינו של הגנרל" ו"ככל הנראה האדם הקרוב יותר למועמד במובן האישי בהשוואה למושל שרמן אדמס, שבאופן כללי נחשב כקרוב אליו ביותר".
היועץ לביטחון לאומי

ב-29 בדצמבר 1952 מינה הנשיא הנבחר אייזנהאואר את קאטלר כיועץ לביטחון לאומי. בתפקיד זה לקח קאטלר תפקיד חשוב בהפיכת המועצה לביטחון לאומי לגוף התוויית המדיניות העליון. ב-8 במרץ 1955 הוא הגיש את התפטרותו והוחלף בדילון אנדרסון ב-2 באפריל אותה שנה. ב-31 במרץ הוענקה לו מדליית החירות על "תרומותו היוצאת דופן לביטחון וההגנה של האומה שלנו". קאטלר היה זה שדאג לניסוח הוראה נשיאותית צו נשיאותי מספר 10450 שאייזנהאואר חתם עליו ב-27 באפריל 1953, ותרם את הנוסח שזיהה פאראפיליה כרקע לפיטורים מהממשלה הפדרלית. צו זה ייצג את הניסיון לממש את הבטחת הבחירות של אייזנהאואר, שניתנה כתגובה להאשמות של הסנאטור ג'וזף מקארתי, להרחיק "חתרנים" מהממשל הפדרלי. הצו יזם את הטיהור ארוך השנים של הומוסקסואלים ולסביות מהעסקה בממשל הפדרלי, מרכיב בהלת הלבנדר של ציד המכשפות של "הבהלה האדומה" בשנות ה-50.
קאטלר התפטר ב-1955, ככל הנראה מתוך חשש שחשיפת ההומוסקסואליות החשאית שלו עלולה הייתה להזיק לממשל אייזנהאואר. נטייתו המינית הייתה ידועה לכמה חוגים בוושינגטון, כולל בעל הטור הנודע ג'וזף אלסופ, הומוסקסואל חבוי בעצמו וצ'ארלס בולן, שמינויו כשגריר במוסקבה עמד בפני איום של מקארתי באותה עת, עם רמיזות כלפי נטייתו המינית.
במאי 1955 שב קאטלר אל המועצה לביטחון לאומי כיועץ במשרה חלקית. לאחר מכן הוא לקח על עצמו את הנהגתה וב-6 בינואר 1957 הוא מונה מחדש כיועץ לביטחון לאומי. ב-24 ביוני 1958 הוא סיים את תפקידו והוחלף בגורדון גריי.
שנותיו האחרונות

ב-1958 הציג מושל מסצ'וסטס, פוסטר פרקולו את מועמדתו של קאטלר כחבר במועצת הקולג'ים הקהילתיים האזוריים של מסצ'וסטס. מועמדותו זו נדחתה על ידי מועצת המושל ברוב של 4 מתנגדים מול 3 תומכים, על רקע העמדה שתפקיד זה צריך היה להינתן לדמוקרט. פרקולו הגיש את מועמדותו של קאטלר שוב ב-30 בדצמבר אותה שנה והפעם אישרה אותו המועצה ברוב של 6 תומכים מול 2 מתנגדים.
ב-14 באוקטובר 1959 הודיע הנשיא אייזנהאואר שהוא ימנה את קאטלר לתקופת כהונה של שלוש שנים כמנהל הכללי של הבנק הבין-אמריקאי לפיתוח שנוסד אז. ב-2 בפברואר 1960 הושבע קאטלר לתפקיד וב-15 ביולי 1962 הוא התפטר.
ב-1966 פרסם קאטלר את זכרונותיו "אין זמן למנוחה".
רוברט קלרט נפטר ב-8 במאי 1974 בקונקורד, מסצ'וסטס. הוא מעולם לא נשא אישה ונפטר לפני כל אחיו. לא היו לו יורשים ישירים, אך הוא הותיר אחריו כמה אחיינים ואחייניות.
הערות שוליים

1 2  Isikoff, Michael (November 29, 2018). "In The Closet In The White House: The Tortured History Of The Gay Man Who Touched Off The Purge Of Gays In Government". Huffington Post.
↑  "Robert Cutler Is Dead at 78. Aided Eisenhower on Security". New York Times. May 10, 1974.
| --- | --- |
בקרת זהויות :  NLI: 987007274150505171  PLWABN: 9810658230005606  GND: 1194208371  ISNI: 0000 0001 1441 2178  LCCN: n87837490  NARA: 10570678  NKC: xx0261565  SNAC: w6ht6cpj  SUDOC: 082013063  VIAF: 33520261   WorldCat (עם VIAF): 33520261
חיים סומך

| --- | --- |
אין תמונה חופשית
 לידה:  1942 (בן 83 בערך) 
 תפקיד:  שופט (מרץ 1990–31 בינואר 2006) 
 
חיים סומך הוא שופט בדימוס אשר כיהן כשופט הראשי של בית הדין האזורי לעבודה בנצרת.
סומך נולד בישראל בשנת 1942. למד בבית ספר ערב וסיים את לימודיו בשנת 1960. עד שנת 1963 שירת בצה"ל. בשנים 1965–1975 למד פילוסופיה, ספרות ועברית באוניברסיטה העברית בירושלים במקביל ללימודי תעודת הוראה ומשפטים, ואף עבד באוניברסיטה בתפקידים שונים. ב-1975–1977 התמחה בעריכת דין במשרד הפנים ובמשרד פרטי. ב-1976 הוסמך כעורך דין ועסק במקצוע באופן פרטי עד שנת 1990.
במרץ 1990 מונה לשופט בבית הדין האזורי לעבודה בנצרת, ובמאי 1994 מונה לשופט הראשי בבית הדין. באפריל 1999 מונה למשך שמונה חודשים לשופט בפועל בבית הדין הארצי לעבודה. ב-31 בינואר 2006 פרש לגמלאות.
בפסק דין משנת 2001, חייב לראשונה את המוסד לביטוח לאומי להעסיק מתורגמן חיצוני בדיוני הוועדות הרפואיות. עוד קבע כי התקיימו יחסי עובד מעביד בין היועץ המשפטי של עיריית מגדל העמק לעירייה על אף שניהל במקביל משרדי עורכי דין בירושלים ובחיפה. ב-2002 קבע כי תוכנית הבראה איננה מצדיקה קיצוץ חד צדדי בשכר.
לאחר פרישתו הצטרף למשרד עורכי הדין גושן בחיפה.
הערות שוליים

1 2  חיים סומך באתר הרשות השופטת
↑  מאת ג'לאל בנא, ביה"ד לעבודה קבע: ועדה רפואית תעסיק מתורגמן חיצוני, באתר הארץ, 18 באפריל 2001
↑  גל נסים, ‏היועהמ"ש לשעבר של עיריית מגדל העמק ניהל בזמן כהונתו שני משרדים פרטיים, באתר גלובס, 10 בספטמבר 2001
↑  הארץ‏, בימ"ש: תוכנית הבראה לא מצדיקה קיצוץ שכר, באתר וואלה, 16 ביוני 2002
↑  נועם שרביט, ‏זזים, באתר גלובס, 3 בספטמבר 2007
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "חיים סומך".
יום הצי

יום חיל הים הישראלי תשי"ח 13–16 ביולי 1958
יום הצי נחוג במרבית המדינות המקיימות כח ימי. היום משמש להביע גאווה והוקרה למשרתים בים, בנוסף לכך הוא הזדמנות להביא את עבודתו של הצי למודעות של אזרחי המדינה. אנשי הצי מופיעים לרוב בתלבושת הייצוגית ביותר (בדרך כלל מדים לבנים) ואזרחי המדינה מוזמנים לצפות ואף לקחת חלק בפעילויות.
יום חיל הים הישראלי

יום חיל הים הוא למעשה "שבוע חיל הים". זהו לא מועד לאומי אלא הוא אירוע פנימי של החיל. ספינות חיל הים מקושטות בדגלי החיל ודגלי הקוד הבינלאומי ובלילה במחרוזת אורות צבעוניים. המשרתים בחיל הים, בחופשה ובתפקיד, לובשים את המדים הלבנים. מפקד החיל מוציא איגרת ברכה גאווה ועידוד למשרתים בחיל. האירועים מתחילים בטקס אזכרה לזכר חללי החיל בגן אלישבע באשדוד. בדרך כלל מתוזמן האירוע עם טקס סיום קורס חובלים. בהתאם לקשרים עם חברת צים התארחו קציני חיל הים למסיבות באוניות החברה.
בשנת 1958 כללו האירועים מצעד צבאי בחיפה בהשתתפות חיילי החיל וצוערים של בית הספר לקציני ים עכו.
יום חיל הים הישראלי > מועד האירועים

יום עזיבת הבריטים את נמל חיפה, 30 ביוני 1948 מציין את הולדת חיל הים.  המועד לחגיגות אינו קבוע ונקבע על ידי מפקד חיל הים המכהן בתקופה מתאימה לפי הערכתו. במשך שנים רבות נחגג האירוע בחודשי הקיץ יוני-אוגוסט.
בשנת 1993 החליט מפקד חיל הים, אלוף עמי אילון, להעביר את החג לחודש אוקטובר. בחודש זה התרחשו במהלך השנים אירועים חשובים למורשת החיל. כמו טיבוע האמיר פארוק ב-1948, תפישת האבראהים אל-אוול ב-1956, והניצחונות בקרבות הטילים שהתחוללו בזירה הימית במלחמת יום הכיפורים ולהבדיל גם טיבוע המשחתת אילת. אירוע מרכזי הייתה עצרת אליה הוזמנו גם סגל ותיקי החיל. במהלך העצרת חולק פרס מפקד חיל הים לחשיבה יוצרת על הישגים ליעול וקידום פעילות מבצעית טכנית ולוגיסטית ביחידות חיל הים.
ב-2002 החליט מפקד חיל הים אלוף ידידיה יערי לחגוג ב-9 באוקטובר. ונימק את ההחלטה בקרבות שהתחוללו ביום הזה בזירה הימית במלחמת יום הכיפורים.
בשנת 2009, החליט מפקד חיל הים אלוף אלי מרום, להעביר את האירועים לחודש אוגוסט על מנת למנוע מצב של גשם בעת החגיגות כפי שקרה באותה שנה. מקבץ האירועים החל ב-2 באוגוסט באזכרה השנתית לחללי החיל בגן אלישבע באשדוד. ב-3 באוגוסט נערך טקס סיכת קצין הים לקורס חובלים מחזור 119 בנוכחות מפקד חיל הים. טקס הסיום וחשיפת הדרגות נערך ב-5 באוגוסט בנוכחות סגן שר הביטחון מתן וילנאי והרמטכ"ל רב-אלוף גבי אשכנזי. ביום חמישי 6 בואוגוסט 2009 נערכו מסדרים בכל יחידות החיל, הועברו הרצאות מורשת קרב. ובערב התכנסו כלל קציני ונגדי החיל במרכז קונגרסים בינלאומי חיפה לעצרת בה העניק מפקד חיל הים אלי מרום פרס לחשיבה יוצרת ופרס למפעל חיים.
בשנת 2017, מסיבה שלא נמסרה הועתקו האירועים לסוף ספטמבר ותחילת אוקטובר.
ב-2024 צוין יום חיל הים ב-12 בספטמבר.
יום חיל הים הישראלי > גלריה

דגל חיל הים הישראלי.
טקס הורדת הדגל הבריטי ומסירת הנמל לעיריית חיפה, 30 ביוני 1948. המועד המקובל להולדת חיל הים.
קדטים של קציני ים בהובלת המדריך דוד לוי צועדים בחיפה במסגרת חגיגות יום חיל הים יולי 1958.
אח"י אילת בנמל חיפה מקושטת בדגלי קוד ליום חיל היום יולי 1969.
יום הצי במדינות העולם > אוסטרליה

דגל הצי המלכותי האוסטרלי.
מצעד צוות המשחתת האוסטרלית HMAS Darwin ברחובה הראשי של העיר דרווין 7 ביולי 2016.
הולדת הצי האוסטרלי מיוחסת ל-1 במרץ 1901. המועד בו התקבלה החלטת הפרלמנט הפדרלי של אוסטרליה על חוק הביטחון הכולל הקמת צי. בשנת 1911 אישר ג'ורג' החמישי מלך בריטניה את הקידומת ROYAL ובכך נולד מחדש כצי מלכותי. ב-4 באוקטובר 1913 הגיעו יחידות צי ראשיות שנבנו בבריטניה לנמל סידני. למעשה תאריך זה הגיע הצי האוסטרלי לרמת יכולת. אירועי שבוע הצי מתקיימים במועדים שונים במדינות המרכיבות את אוסטרליה. לדוגמה ביולי 2016 קיימה המשחתת 'דרווין' מצעד ויום פתוח בעיר דרווין. אירוע דומה מתוכנן ל-4 בנובמבר 2017.
מצעד וחגיגות המשחתת דרווין בעיר דרווין(הקישור אינו פעיל) באתר הצי האוסטרלי.
יום הצי במדינות העולם > אוקראינה

דגל הצי של אוקראינה.
חגיגת יום הצי המשותף לאוקראינה ורוסיה בנמל סבסטופול
החל משנת 2012 נחגג יום הצי של אוקראינה ביום א' הראשון בחודש יולי. לפני כן מאז שנת 1996 צוין החג ב-1 באוגוסט. בהחלטה של נשיא המדינה פטרו פורושנקו מ-12 ביוני 2015 הועבר החג ליום א' הראשון בחודש יולי כיום חופשי מעבודה.
תרגום לאנגלית של דברי פורושנקו בנושא חגי המדינה 12 ביוני 2015.
יום הצי במדינות העולם > אזרבייג'ן, איטליה, ואיראן

יום הצי האזרי נקבע בצו נשיאותי של היידר אלייב בשנת 1996, ל-5 באוגוסט במועד זה בשנת 1918 מציין את הקמת הצי של הרפובליקה האזרית הדמוקרטית.
ספינות של הצי האזרי במפגן כבוד בים הכספי במפרץ באקו.
יום הצי של איטליה מצוין ב-10 ביוני אך אינו חג לאומי.
הצי האירני חוגג ב-28 בנובמבר לציון ניצחון במלחמת אירן-עיראק, בשנת 1980.
יום ההקמה של הצי האזרבייג'ני בערוץ LIDER TV.
חג הצי באתר הצי האיטלקי.
דו"ח מאירן באתר ספריית הבאהים.
יום הצי במדינות העולם > אקוודור וארגנטינה

יום הצי של אקוודור נחוג ב-25 ביולי, לזכר ניצחון על הצי של פרו בשנת 1941.
יום הצי של ארגנטינה נקבע ל-17 במאי לציון קרב מונטבידאו. כניעת המעוז הספרדי האחרון בדרום אמריקה בשנת 1814 לכוחות הפרובינציות של נהר לה פלטה.
יום הצי במדינות העולם > ארצות הברית

דגל הצי האמריקני.
אוניות צי ארצות הברית עוגנות בנהר הדסון לציון יום הצי בשנת 1945
יום הצי הראשון בארצות הברית נחוג ב-27 באוקטובר שנת 1922. היזמה לכך הייתה של חוג ידידי הצי United States Navy League לכבוד יום הולדתו של הנשיא תאודור רוזוולט, שהיה אוהד ומעורב בענייני הצי. הצי שלח את אוניותיו לתצוגה בכחמשים ערי נמל בארצות הברית. בשנת 1945 לאחר הניצחון במלחמת העולם השנייה היו החגיגות יום הצי מפוארות במיוחד עם הנשיא הארי טרומן בנמל ניו יורק.
בשנת 1949, עם הקמת מחלקת ההגנה החליט מזכיר ההגנה לואיס ג'ונסון לקבוע את יום הצי יחד עם שאר הזרועות בחודש מאי. ליגת ידידי הצי לא ראתה עצמה מחויבת להחלטה זו והמשיכה לחגוג באותו מועד.
בשנת 1970 נמצא לחוקרים כי יום הקמת "צי המושבות" היה ב-13 באוקטובר ואדמירל אלמו זומוואלט עמל מול אגודת ידידי הצי לקבוע את החג ליום זה. למרות זאת יום הצי מוכר להיות ב-27 באוקטובר. והוא אינו חג רשמי של הצי אלא מפגשי ותיקים המאורגנים על ידי ה-United States Navy League.
הפיקודים השונים של הצי מקיימים Fleet Week אירוע במקום מסוים ובזמן מסוים פותחים את אוניות הצי לביקורים ואנשי הצי מקיימים פעילות טקסית וחברתית בעיר החוף. אירועים אלה אינם במתכונת שנתית חוזרת.
יום הצי במדינות העולם > בולגריה, בוליביה ובנגלדש

יום הצי של בולגריה נחוג ביום א' השני בחודש אוגוסט.
הצי הבוליביאני חוגג ב-24 באפריל התאריך נקבע בשנת 1981 לאחר התארגנות ושינוי השם הרשמי ל-Armada Boliviana. וחוגג גם את יום הים ב-23 במרץ.
יום הצי של בנגלדש נחוג ב-26 במרץ במקביל ליום העצמאות של המדינה.
יום הצי במדינות העולם > בריטניה

דגל הצי המלכותי - נס לבן.
ראש עיריית ברמינגהאם, מלווה במשמר כבוד של הצי הבריטי, מניח זר ליד מצבת לורד נלסון בעיר ביום טרפלגר 2007.
הצי המלכותי הבריטי נוהג לחגוג את "יום טרפלגר" ב-21 באוקטובר. ביום זה פותחים חלק ממתקני הצי את שעריהם לציבור הרחב ומתקיימות תצוגות ומפגן של זרוע האוויר. 

ביום הראשון הקרוב לתאריך החג מקיימים צוערים של בתי הספר הימיים הבריטים מצעד ליד המצבה של נלסון בככר טרפלגר בלונדון. בערים שונות ברחבי בריטניה מתקיימים מצעדים דומים.
יום הצי במדינות העולם > ברזיל ודנמרק

הצי הברזילאי חוגג ב-28 בדצמבר את יום הצי.
הצי המלכותי הדני חוגג ב-10 באוגוסט את הקמתו בשנת 1510
יום הצי במדינות העולם > דרום אפריקה

דגל הצי של דרום אפריקה מאז 1995.
דגל הצי של דרום אפריקה בשנים 1981–1994.
שורשיו של הצי הדרום אפריקאי החלו ב"שירות הימי של דרום אפריקה" (SA Naval Service) שהוקם ב-1 באפריל 1922. לאחר הבחירות הדמוקרטיות בשנת 1994 חזר הצי להיות בקשר עם העולם. ב-1 באפריל -1997 חגג הצי 75 שנה להקמתו ולחגיגות הגיעו ספינות צי מ-15 מדינות. את חיל הים הישראלי ייצג תא"ל ניר מאור.
יום הצי במדינות העולם > הודו

דגל הצי של הודו.
אנדרטת הניצחון הימי בשנת 1971 בחוף ויסהחפטנם מדינת אנדרה פרדש הודו.
מעבר לנמל הפנימי ויסהחפטנם.
יום חיל הים ההודי מצוין ב-4 בדצמבר לזיכרון התקיפה המוצלחת שנערכה בשנת 1971 על בסיס הצי הפקיסטני בקראצ'י. טקס הנחת זר זיכרון נערך ליד האנדרטה לזכר הניצחון הימי בחוף הים. כלי השיט פתוחים לביקורי אורחים וכן נערכים שיוטים ומטסים ליד החוף.

קודמים לו ימי שירות לציבור הנערכים בתאריכים 24–26 בנובמבר בימים אלה היו אוניות הצי פתוחות למבקרים. ותערוכת במוטיבים שונים כל שנה. בשנת 2015 היה הנושא "הצי ההודי - ים בטוח לאומה" בשנת 2012 המוטיב היה "הצי ההודי – כח ימי לשגשוג לאומי" ובשנת 2008 "יוצאים לקראת השכנים בימיים".
יום הצי במדינות העולם > הולנד, ונצואלה וטורקיה

דגל הצי המלכותי ההולנדי מקיים מקבץ אירועים הפתוחים לקהל הרחב, Vlootdagen בסוף השבוע הראשון בחודש יולי.
יום הצי של ונצואלה נחוג ב-24 ביולי שהוא יום הולדתו של סימון בוליבר וים הניצחון בקרב אגם מרקאיבו בשנת 1823.
יום הצי של טורקיה -אינו נחשב כחג לאומי - מצוין ב-27 בספטמבר לציון הקרב הימי בפרבזה, שבמערב יוון, בשנת 1538. קרב בו ניצח הצי העות'מאני את הצי של הברית הקדושה.
יום הצי במדינות העולם > יפן, מצרים ומקסיקו

משנת 1906 ועד תום מלחמת העולם השנייה נחגג יום הצי של יפן ב-27 במאי לציון הניצחון על הצי הרוסי הקיסרי בקרב צושימה בשנת 1905.
יפן - "ום הצי הזורח" כרזה רשמית ביפן משנת 1942.
חיל הים המצרי חוגג את טיבוע המשחתת אילת שאירע ב-21 באוקטובר 1967 כיום חג.
במקסיקו נערכות חגיגות הצי ב-1 ביוני במסגרת 'יום הים הלאומי'.
יום הצי במדינות העולם > ניו זילנד, סוריה וסין

בניו זילנד לא מתקיים יום חג נפרד לצי. אזכרה לחללי כוחות הביטחון מתקיימת ביום אנזא"ק. ב-25 באפריל. בתאריך זה בשנת 1915 נחתו צבאות אוסטרליה וניו זילנד בחופי גליפולי במלחמת העולם הראשונה.
חיל הים הסורי חוגג ב-28 באוגוסט לציון הצי המוסלמי שהקים מועאויה הראשון שאפשר את הניצחון הימי הראשון על הביזנטיים במלחמת התרנים שנת 655.
חיל הים הסיני מציין את מועד ייסודו של חיל הים ב-23 באפריל 1949 כיום חג.
יום הצי במדינות העולם > סינגפור

דגל הצי של רפובליקת סינגפור.
הפריגטה הסינגפורית RSS Intrepid פתוחה למבקרים ביום הצי בשנת 2007.
הצי של סינגפור חוגג ב-5 במאי. השנה 2017 חגג יובל 50. בתאריך זה בשנת 1967 הונף לראשונה דגל הצי החגיגות כללי פרסום ספר כרזת קיר גדולה וחתימת קפסולת זמן בה מתוארים הישגי הצי ב-50 השנה הראשונות.
פעילות מורשת לחג ה-50 באתר משרד הביטחון הסינגפורי.
יום הצי במדינות העולם > ספרד

דגל הצי הספרדי
הצי הספרדי חוגג כל שנה את יום הצי במסדר אוניות מול חוף אחת הערים ומצעד חיילי הצי ברחובות העיר. החגיגות נערכות בשבוע האחרון בחודש מאי עד השבוע הראשון ביוני. הפרסומים מתארים את הצי ומעשיו. תוכנית האירועים כוללת: ביקורי תלמידי בתי הספר בספינות הצי בבסיסיו. הנחת זרים על מצבת חללי המלחמות בחזית הכנסייה בסן פרננדו . תוכנית דומה התקיימה גם בקרתגנה סיאוטה ופרול, באיים הבליארים באיים הקנריים.
במוזיאון הימי בבירה מדריד נפתחה תערוכה לנושא ימי בסיס חיל הנחתים במדריד מקבל אורחים.
הודעה על אירועי יום הצי בתחילת יוני 2012 באתר הצי הספרדי.
יום הצי במדינות העולם > הפיליפינים

דגל הצי הפיליפיני.
הצי הפיליפיני חוגג ב-25 במאי את יום הקמתו. החגיגות מתקיימות בבסיסי הצי בפורט סן פליפה בקביט סיטי. הצי הוקם בשנת 1898 כצי המהפכני במלחמת העצמאות מהשלטון הספרדי. ארגון הצי נעשה בהוראת מוביל המהפכה גנרל אמיליו אקינאלדו ביום 23 ביוני 1898 לאחר הפרדות מארצות הברית אורגן בפיליפינים ב-9 בפברואר 1939 כח סיור חופי. אחרי השחרור מהכיבוש היפני אורגן כח הסיור הימי מחדש ב-1 באוקטובר 1945. אך יום הצי ממשיך להיות ב-25 במאי.
יום הצי במדינות העולם > פולין, פקיסטן ופרו

חג חיל הים הפולני נחוג ביום א' האחרון בחודש יוני במסגרת חג הים הכללי. נחוג לראשונה בשנת 1932 בגדיניה. במהלך מלחמת העולם השנייה התקיים טקס על סיפון האניות הפולניות אשר שירתו במסגרת ציי בנות הברית.
חג הצי של פקיסטן מתקיים ב-8 בספטמבר לציון הפעולה המוצלחת נגד הודו בשנת 1965 במהלך מלחמת הודו-פקיסטן.
ב-8 באוקטובר מתקיים בפרו חג לאומי לציון הקמת הצי הפרואני בשנת 1821 והקרב הימי באנגמוס בשנת 1879.
חג חיל הים הפולני  באתר משרד ההגנה הפולני, 25 ביוני 2017.
יום הצי במדינות העולם > צ'ילה

הדגל הלאומי משמש כדגל הצי בצ'ילה.
תמונת קרב איקיקה 21 במאי 1879, וטביעת הספינה אסמרלדה.
ספינת חיל הים של צ'ילה מדגם סער 4 ליד המצוף המסמן את מקום טביעתה של אסמרלדה בקרב איקיקה
יום הצי בצ'ילה הוא חג לאומי ב-21 במאי לציון הקרב באיקיקה בשנת 1879 במלחמת הפסיפיק. בקרב זה נלחם ארטורו פרט (Arturo Prat) עם הספינה Esmeralda נגד כח עדיף. ספינתו טבעה אך בלחימתו העיקשת גרם לאנית הצי הפרואני Independencia לעלות על שרטון החוף ובכך נחלש הכח הפרואני. הובס בידי אונייה אחרת.

בערב הקודם מתאספים קציני הצי במועדונים ובחדרי האוכל בספינות ומספרים על הקרב. בחצות נאספים לפני האנדרטות בוולפראיסו, איקיקה, טלקואנו ובסיסים אחרים ומצדיעים בחרבות שלופות. 

ב-21 לחודש נערך ובולפראיסו, בה נמצאת מפקדת הצי הצ'ילני, טקס צבאי בהשתתפות אנשי חיל הים חיל האוויר והצבא. המכובדים נוכחים כל צמרת המדינה מהנשיא חברי ממשלה חברי פרלמנט שגרירים נספחים צבאיים כל הגנרלים והאדמירלים של צ'ילה. הטקס המתחיל בתפילה ממשיך דברי מפקד הצי המשודרים ברדיו לכל האומה.

בשעה 12:10 מבוצע ירי כבוד של 21 מטחים לציון הניצחון. נערך מצעד צבאי עם דגלים ותזמורות אחריו רוכבי סוסים וצועדים מתושבי הכפרים המכגישים למכובדים משקה סיידר תפוחים. להקת מחול רוקדת ריקוד עממי בנוסח הנקרא 'קואנקה' המוקדש לקרב.
אף כי הפעילות העיקרית נעשית בבסיסי הצי מתקיימת פעילות טקסית בכל בתי הספר במדינה.
יום הצי במדינות העולם > צרפת, קולומביה וקרואטיה

הצי הצרפתי משתתף בחגיגות יום המהפיכה ב-14 ביולי אך לא כחג מיוחד של הצי.
יום הצי של קולומביה נחוג ב-24 ביולי שהוא יום הולדתו של סימון בוליבר וים הניצחון בקרב אגם מרקאיבו בשנת 1823.
יום הצי הקרואטי נחגג ב-18 בספטמבר, לזכר ניצחון ימי על הצי הוונציאני בשנת 887.
יום הצי במדינות העולם > רומניה

יום הצי של רומניה נחגג ב-15 באוגוסט כחג לאומי. התאריך שהוא חג נוצרי המציין את עלייתה השמימה של הבתולה מרי, שנחשבת לקדושה המגינה על הימאים, כך יצא שהחג נהיה חג עממי. המנהג החל בשנת 1902 על סיפון הסיירת ELIZABET והמשיך ותפש עניין בקרב האזרחים במשך השנים. בשנת 1928 נוספו לחגיגות גם מפגן משחקי ימאים. 

בשנת 1933 נוספו תחרויות חתירה בסירות, שחיה ולמעשה בכל שנה נוספו נושאים שונים לתוכנית. בשנת 1956 הוכנסו קטעי מערכונים מבוימים כשהשחקים הם קדטים של האקדמיה לקציני ים.
האירוע המרכזי מתקיים על גדת הדנובה בחזית הקזינו בקונסטנצה עם מפגן כלי שיט עוגנים מול קהל רב. זר פרחים גדול בצורת עוגן מוטל לים לזכר הימאים שנפלו על הגנת רומניה. הנוכחים שרים את ההמנון הלאומי ומבוצע  ירי כבוד של 21 מטחים. החגיגות כוללות מצעד צבאי בעיר וזיקוקי די נור והצגת אל הים נפטון רוכב על הגלים. חגיגות מוזיקה וריקודים נמשכות עד מאוחר בלילה. 

חגיגות במתכונת דומה נערכות בנמלי רומניה: מגנליה טולסאה, אורסובה וגאלאץ.
הסיירת הרומנית אליזבט באתר מידע רומני.
יום הצי במדינות העולם > יום הצי של רוסיה

דגל הצי של רוסיה.
דגל הצי הסובייטי של ברית המועצות שימש בתקופה 1950–1992.
פריגטת טילים של הצי הרוסי בעגינה טקסית בנהר הנבה 25 ביולי 2010.
צוות צוללת אטומית רוסית במסדר כבוד לקראת סקירה על ידי מכובדים במהלך יום הצי, 25 ביולי 2010.
קהל רב מתאסף בנמל סנקט פטרבורג לביקור בספינות הצי הרוסי ביום חגו, 25 ביולי 2010.
יום הצי של רוסיה הוא חג לאומי המתקיים בדרך כלל ביום א' האחרון בחודש יולי. המועד נקבע בשנת 1939 כיום הצי הסובייטי ומציין את הניצחון הרוסי בקרב גנגוט כנגד השוודים. החגיגות בסנקט פטרבורג נפרשים כלי שיט של הצי בנהר הנייבה בעגינה טקסית וספינה הנושאית את הנשיא או ראש הממשלה עוברת על פניהם במשט הצדעה. ספינות נוספות עומדות ליד הרציף ומקבלות המוני אורחים לסיור על הסיפונים.
צפו: פוטין במשט צבאי עצום לרגל חגיגות "יום הצי" ברוסיה, באתר וואלה, 30 ביולי 2017
צפו: פוטין במשט צבאי עצום לרגל חגיגות "יום הצי" ברוסיה, באתר וואלה, 30 ביולי 2017
סרטון צי רוסיה הקדמה ליום הצי 28 ביולי 2019.